पोखरामा ट्रेल रेस सिरिज
पोखराको रानीपौवा स्पोर्ट्स सेन्टरले ट्रेल रेस सिरिज सुरु गरेको छ । वार्षिक रूपमा हुने सिरिजको पहिलो संस्करण शनिबार पोखरामा सम्पन्न भएको छ ।
लेखनाथ — पोखराको रानीपौवा स्पोर्ट्स सेन्टरले ट्रेल रेस सिरिज सुरु गरेको छ । वार्षिक रूपमा हुने सिरिजको पहिलो संस्करण शनिबार पोखरामा सम्पन्न भएको छ ।१३ र ७ किलोमिटर दूरीको दौड प्रतियोगितामा नेपाली महिला, पुरुष र विदेशी नागरिक सहभागी भए । पुरुषतर्फ १३ किलोमिटरको प्रतिस्पर्धामा सोलुखुम्बुका सुमन कुलुङ राई पहिलो भए । उनले १ घण्टा ३ मिनेट ४५ सेकेन्डमा निर्धारित दूरी पार गरे । उनी विश्वकै सबैभन्दा अग्लो उचाइमा हुने ‘एभरेस्ट म्याराथन २०१७’ का उपाधि विजेतासमेत हुन् । १ घण्टा ५ मिनेट ११ सेकेन्डमा दूरी पार गरेर हेमराज थापा दोस्रो भए । अल्ट्रा रनर दामोदर थापाले १ घण्टा ५ मिनेट २८ सेकेन्डमा दूरी पार गरेर तेस्रो हुन सफल भए । उनी गत साउनमा सम्पन्न गोदावरी रनिङ फेस्टिभलमा ५० किलोमिटर अल्ट्रा रनमा पहिलो भएका थिए ।१३ किलोमिटर महिलामा प्युठानकी १८ वर्षीया खेलाडी हुमी बुढामगर पहिलो भइन् । उनले १ घण्टा ३३ मिनेट १६ सेकेन्डमा उक्त दूरी पार गरेकी थिइन् । उनी एक हप्ताअघि पोखरामै सम्पन्न सातौं राष्ट्रिय ट्रायथलन च्याम्पियनसिप अन्तर्गत डुवाथलनमा महिलातर्फ च्याम्पियन भएकी थिइन् । उनले १३ औं सागमा डुवाथलनमा सहभागी हुनेछिन् । १ घण्टा ४४ मिनेट १३ सेकेन्डमा निर्धारित दूरी पार गरेर सुस्मिता भट्टराई दोस्रो र १ घण्टा ५४ मिनेटमा पार गरेर सजिना तामाङ तेस्रो भइन् । ७ किलोमिटर महिलामा आर्मीको कालिभञ्जन गण (ई) की बबिता कट्टेलले उपाधि जितिन् । उनले ५१ मिनेट ४२ सेकेन्डमा दूरी पार गरिन् । आर्मीकै सिद्धिबक्स गण फूलबारीकी बासना थापाले १ घण्टा मिनेट १६ सकेन्डमा दौड पूरा गरेर दोस्रो भइन् । तेस्रो भएकी रुपा गुरुङले १ घण्टा १० मिनेट २३ सेकेन्डमा उक्त दूरी पार गरेकी थिइन् । ७ किलोमिटर पुरुषतर्फ प्युठानका रुपलाल बुढामगर पहिलो भए । उनले ३७ मिनेट ४३ सेकेन्डमा दूरी पार गरेर यस वर्षको राष्ट्रिय कीर्तिमान पनि कायम गरे । ४१ मिनेटमा दूरी पार गरेर सोजनप्रसाद गुरुङ दोस्रो भए । गुरुङभन्दा १ सेकेन्डले मात्रै पछि परेर अमृतकुमार पौडेलले तेस्रो स्थान हात पारे । १३ किलोमिटर भेटेरानमा न्युजिल्यान्डका माथिस ह्यास्लर  पहिलो हुन सफल भए । उनले १ घण्टा १६ मिनेटमा दूरी पार गरे । इन्द्रदेव चौधरीले १ घण्टा ५२ मिनेट र डा.देव थापाले २ घण्टा ५ मिनेटमा निर्धारित दूरी पार गरेर क्रमश: दोस्रो र तेस्रो भए । विदेशी धावकमध्ये पहिलो हुने उनै ह्यास्लर भए भने १ घण्टा २९ मिनेटमा दौड पूरा गर्ने बेलायतका एमिन ओवेन ९भ्mष्थल इधभल० दोस्रो भए । १ घण्टा ४० मिनेट समय लगाएका जर्मनीका ग्रेग बुथ तेस्रो भए । विजेता खेलाडीलाई अल्ट्रा म्याराथन रनर मीरा राईले नगद, मेडल र प्रमाणपत्र प्रदान गरिन् । प्रतियोगितामा १८ महिलासहित ९७ ले सहभागिता जनाए । स्विट्जरल्यान्ड, न्युजिल्यान्ड, बेलायत, जर्मनी र भारतका ८ धावकले पनि टेरल रेसमा प्रतिस्पर्धा गरे । पोखराको रानीपौवा स्पोटर््स सेन्टरबाट सुरु भएको रेस पुरानोधारा, चापापानी, गुम्बाफेदी, कार्कीडाँडा, भञ्ज्याङ, काहुँडाँडा, फूलबारी हुँदै रानीपौवा आएर टुंगिएको थियो । 